L'Wren Scott

Creatris ëd mòda.
Luann Bambrough a l'era nà ai 28 d'avril 1964 ant l'Utah, andoa a l'é chërsùa adotà da na famija ëd mormon ant la cita sità ëd Roy.
A 12 agn a l'era già pi àuta d'1,80 méter e a l'ha amprendù a cuse për podèj vestisse.
Ablìa dal mond ëd la mòda, sò fìsich ecessional a l'ha duvertaje la stra për fé la modela.

Armarcà dal fotògraf Bruce Weber, chiel-sì a l'ha consejaje ëd tramudé a Paris.
A 18 agn la fija a l'é partìa, cangiand sò nòm an L'Wren Scott.
A l'ha travajà con ij mej ëd l'ambient, parèj ëd Chanel e Thierry Mugler për ij defilé e David Bailey o Guy Bourdin për le fòto.

Finìa sta cariera, dël 1994 a l'ha tramudà a Los Angeles andoa a l'é dventà stilista për ij përsonage famos ëd lë spitàcol; a l'ha colaborà con Herb Ritts e d'arviste tanme Vanity fair e Rolling stone.
A l'ha travajà ëdcò për ël cine, për ël qual a l'ha prontà ij costum d'Ellen Barkin an Ocean's thirteen e ëd Nicole Kidman an Eyes wide shut.

Dël 2001 a l'ha rancontrà Mick Jagger e ij doi a son butasse a parlesse.
Chiel-sì, pi cit, as amusava dla diferensa ëd taja: vnù a pijé un premi ai Golden Globes dël 2005, Jagger a l'ha aringrassiala ëd nen avèj butà dij tach àut.
Dël 2006, con l'agiut ëd chiel, L'Wren Scott a l'ha creà soa marca ëd mòda: antra ij sò client a l'ha avù Christina Hendricks, Oprah Winfrey e Michelle Obama.

L'Wren Scott a l'é stàita trovà mòrta an sò alògg ëd Manhattan, a New York, ai 17 ëd mars 2014.

Scot, Lwren